钦定古今图书集成/明伦汇编/闺媛典/第342卷 > 山中孤姥
## 钦定古今图书集成/明伦汇编/闺媛典/第342卷 > 山中孤姥

按《桂苑丛谈》：王积薪随明皇帝西幸，有司奔从翰林
奕棋者，独王在焉。蜀道隘狭，每止息道路，店舍多为
尊官所占，王凄凄无所入，因沿溪深远，寓宿山中。孤
姥之家，但有妇姑，止给薪水。才暝，妇姑皆阖户而休。
王宿于檐下，忽闻堂内姑谓妇曰：“良宵无以为适，与
子棋一局。”王异之。堂内无烛，又妇姑各在东西室，王
即附耳门扉，俄闻妇曰：“起东五南九置子矣。”姑曰：“东
五南十二置子矣。”妇又曰：“起西八南十置子矣。”姑又
曰：“西九南十四置子矣。”每置一子，皆良久思惟。夜及
四更，王一一密记，共下子三十六。忽闻姑曰：“子已北
矣，吾止胜九枰耳。”妇亦甘焉。迟明，王具礼请问于老
姥，姥曰：“尔可率己之意，而按局置子”焉。王则出局，尽
平生之妙，而布子未及数十，谓妇曰：“是子可教以常
势耳。”因指示攻守杀夺救应防拒之法，意甚略。王即
更求其说，姥笑曰：“止此已无敌于人间矣。”王谢而别。
行不数十步，回顾失向之室庐矣。自是王之艺绝无
其伦。即记所布妇姑对敌之势，罄竭心力，较其九枰
之势，不可得也。因名邓禹开蜀势。至今有焉。